PRITARTA

Raseinių rajono savivaldybės tarybos

2021 m. d. sprendimu

Nr. TS-

**VIEŠOSIOS ĮSTAIGOS „ATRASK RASEINIUS“ 2020 M. VEIKLOS ATASKAITA**

**I SKYRIUS**

**BENDROJI DALIS**

Viešoji įstaiga „Atrask Raseinius“ (toliau – Įstaiga) įsteigta 2017 m. kovo 20 d. atsižvelgiant į Raseinių rajono savivaldybės tarybos 2017 m. vasario 23 d. sprendimą Nr. TS-53 „Dėl Raseinių rajono savivaldybės viešosios įstaigos Raseinių turizmo ir verslo informacijos centro „Atrask Raseinius“ įsteigimo, steigimo akto ir įstatų patvirtinimo“. Raseinių rajono savivaldybės administracijos direktoriaus 2018 m. liepos 2 d. įsakymu Nr. A1-636 „Dėl viešosios įstaigos Raseinių turizmo ir verslo informacijos centro „Atrask Raseinius“ pavadinimo, įstatų ir buveinės pakeitimo“ pakeistas Įstaigos pavadinimas, adresas ir įstatai. Įstaiga yra Lietuvos Respublikos viešųjų įstaigų įstatymo nustatyta tvarka įsteigtas pelno nesiekiantis ribotos civilinės atsakomybės viešasis juridinis asmuo, kurio tikslas – tenkinti  viešuosius  interesus, vykdant visuomenei naudingą veiklą.

Įstaiga turi ūkinį, finansinį, organizacinį ir teisinį savarankiškumą, savo antspaudą, dvi sąskaitas banke. Savo veiklą grindžia Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos viešųjų įstaigų, Lietuvos Respublikos turizmo įstatymu ir kitais įstatymais, teisės aktais bei Įstaigos įstatais. Įstaigos buveinės adresas: Vytauto Didžiojo g. 17, LT-60150, Raseiniai.

**II SKYRIUS**

**ĮSTAIGOS TIKSLAI IR VEIKLOS SRITYS**

**Pagrindiniai Įstaigos veiklos tikslai:**

Tenkinti viešuosius interesus, rinkti, kaupti ir turistams, Raseinių rajono savivaldybės gyventojams bei svečiams nemokamai teikti informaciją apie teikiamas turizmo paslaugas, lankytinas Raseinių rajono savivaldybės vietoves ir objektus, taip pat – skleisti informaciją apie Raseinių rajono savivaldybę bei rengti, leisti ir platinti informacinius bei kartografinius leidinius apie turizmo paslaugas, objektus ir vietoves.

Teikti informaciją, konsultacijas ir mokymo paslaugas, praktinę pagalbą smulkaus ir vidutinio verslo subjektams ir pradedantiems verslo subjektams, kurių buveinė yra Raseinių rajono savivaldybėje. Naujai įsteigtiems verslo subjektams padėti įsikurti, plėtoti veiklą ir prisitaikyti prie kintančių rinkos sąlygų, didinti konkurencingumą ir veiklos efektyvumą, padėti Raseinių rajono savivaldybės verslo subjektams užmegzti tarptautinius bendradarbiavimo kontaktus su kitų šalių verslo atstovais.

**Įstaigos veiklos sritys:**

1) Raseinių rajono reprezentavimas, lankomų objektų Lietuvoje ir užsienyje reklamavimas;

2) dalyvavimas formuojant turizmo ir verslo informacines sistemas;

3) bendradarbiavimas su kitomis paslaugų verslui tinklo įstaigomis, paramą verslui teikiančiomis institucijomis bei turizmo informaciniais centrais Lietuvoje ir užsienyje;

4) turizmo rinkos analizės atlikimas ir planavimas;

5) turizmo maršrutų ir projektų rengimas;

6) siekimas, kad kuo daugiau ūkio subjektų sustiprėtų pirmaisiais veiklos metais, įgytų pakankamai išteklių ir patirties verslui plėtoti;

7) naujų technologijų ir mokslo naujovių diegimo versle skatinimas;

8)  tarpininkavimas pritraukiant Lietuvos ir tarptautinių organizacijų, įmonių, fizinių asmenų, fondų ir programų lėšas bei techninę pagalbą Įstaigos veiklai;

9) verslininkų verslo valdymo kvalifikacijos kėlimo kursų ir seminarų organizavimas;

10) pažangių ekonominių idėjų visuomenėje propagavimas;

11) pagalba užmezgant kontaktus tarp potencialių verslo partnerių, konsultavimas ir verslo plėtros ir investicinių projektų rengimas.

**III SKYRIUS**

**ĮSTAIGOS DALININKAS IR JO ĮNAŠAS**

Įstaigos finansiniai arba kalendoriniai metai prasideda sausio 1 d. ir baigiasi gruodžio 31 d. Raseinių rajono savivaldybė yra Įstaigos steigėja ir vienintelė savininkė. Dalininko įnašą sudaro 9 000 Eur (devyni tūkstančiai eurų). Įnašo dydis buvo numatytas:

|  |  |  |  |
| --- | --- | --- | --- |
| **Sprendimo data** | **Sprendimo numeris ir pavadinimas** | **Investuota suma** | **Paskirtis** |
| 2017 m. vasario 23 d. | Nr. TS-53 „Dėl Raseinių rajono savivaldybės viešosios įstaigos Raseinių turizmo ir verslo informacijos centro „Atrask Raseinius“ įsteigimo, steigimo akto ir įstatų patvirtinimo“ | 100,00 Eur | Įstaigos steigimui susijusioms lėšoms apmokėti |
| 2017 m. balandžio 20 d. | Nr. TS-189 „Dėl savivaldybės turto investavimo ir VšĮ Raseinių turizmo ir verslo informacijos centro „Atrask Raseinius“ savininko kapitalo padidinimo“ | 4900,00 Eur | Kompiuteriams įsigyti, 3 vnt. |
| 2017 m. rugpjūčio 24 d. | Nr. TS-283 „Dėl savivaldybės turto investavimo ir VšĮ Raseinių turizmo ir verslo informacijos centro „Atrask Raseinius“ savininko kapitalo padidinimo“ | 4000,00 Eur | Interneto svetainės, prekės ženklo ir filmo apie Raseinių rajoną įsigijimui |

**IV SKYRIUS**

**ĮSTAIGOS GAUTOS LĖŠOS, JŲ ŠALTINIAI IR SĄNAUDOS**

Pagrindinis Įstaigos finansavimo šaltinis 2020 m. buvo Raseinių rajono savivaldybės biudžeto lėšos, kurioms gauti buvo sudarytos biudžeto lėšų naudojimo sutartys:

2020 m. sausio 15 d. biudžeto lėšų naudojimo sutartis Nr. SR-12;

2020 m. kovo 5 d. biudžeto lėšų naudojimo sutartis Nr. SR-87 su 2020 m. rugpjūčio 24 d. papildomu susitarimu;

2020 m. balandžio 17 d. biudžeto lėšų naudojimo sutartys Nr. SR-88;

2020 m. gegužės 22 d. biudžeto lėšų naudojimo sutartis Nr. SR-384;

2020 m. rugsėjo 8 d. biudžeto lėšų naudojimo sutartis Nr. SR-687;

2020 m. lapkričio 19 d. biudžeto lėšų naudojimo sutartis Nr. SR-861.

Įstaigai finansavimas skirtas atsižvelgiant į Raseinių rajono savivaldybės strateginio veiklos plano turizmui ir verslui palankios aplinkos formavimo programos (Nr. 07) 01 tikslo 03 uždavinio 12 priemonę (VšĮ „Atrask Raseinius“ veiklos skatinimas) ir 01 tikslo 01 uždavinio 10 priemonę (Religinio turizmo Šiluvoje skatinimo programos parengimas ir finansavimas).

1 lentelėje pateikiamas faktinis Įstaigos lėšų panaudojimas pagal ekonominės klasifikacijos straipsnius.

|  |  |
| --- | --- |
| **Biudžeto lėšų panaudojimas** | **Suma, Eur** |
| **1. Darbo užmokestis ir socialinis draudimas** | **50711,93** |
| 1.1. Darbo užmokestis | 49911,11 |
| 1.2. Socialinio draudimo įmokos | 800,82 |
| **2. Prekių ir paslaugų naudojimo išlaidos** | **26998,34** |
| 2.1. Ryšių paslaugų įsigijimo išlaidos | 588,04 |
| 2.2. Transporto išlaikymo ir transporto paslaugų įsigijimo išlaidos | 683,77 |
| 2.3. Komandiruočių išlaidos | 498,95 |
| 2.5. Kvalifikacijos kėlimo išlaidos | 369,00 |
| 42.6. Komunalinių paslaugų įsigijimo išlaidos | 554,34 |
| 2.7. Religinio turizmo Šiluvoje skatinimo išlaidos | 6239,27 |
| 2.8. Kitų prekių ir paslaugų įsigijimo išlaidos | 18064,97 |
| **Iš viso:** | **77710,27** |

*1 lentelė. Biudžeto lėšų panaudojimas pagal ekonominės klasifikacijos straipsnius 2020 m.*

2020 m. Įstaiga iš Raseinių rajono savivaldybės biudžeto gavo 77710,27 Eur. Didžiausią Įstaigos biudžeto dalį sudaro darbo užmokesčio ir socialinio draudimo išmokos – 50711,93 Eur. Likusi biudžeto dalis skirta kitoms patiriamoms išlaidoms apmokėti: komunalinių ir ryšių paslaugų įsigijimo, komandiruočių, reklamos, kitų prekių ir paslaugų įsigijimo ir kt. Pagal Raseinių rajono savivaldybės administracijos direktoriaus 2019 m. kovo 7 d. įsakymą Nr. A2-357 „Dėl leidimo naudoti netarnybinį automobilį tarnybos reikmėms ir kompensacijos mokėjimo degalų įsigijimo išlaidoms ir automobilio amortizacijai padengti Arnui Zmitrai“ Įstaigos direktoriui 2020 m. išmokėta 683,77 Eur degalų įsigijimo išlaidoms ir automobilio amortizacijai apmokėti.

Įstaiga turi teisę gauti pajamų už teikiamas paslaugas, kurių įkainiai buvo patvirtinti Raseinių rajono savivaldybės tarybos 2020 m. vasario 20 d. sprendimu Nr. TS-47 „Dėl viešosios įstaigos „Atrask Raseinius“ teikiamų paslaugų kainų patvirtinimo“[[1]](#footnote-1). Iš viso per 2020 m. Įstaiga gavo 5216,21 Eur pajamų. Informacija apie Įstaigos gautas pajamas 2017 m., 2018 m., 2019 m. ir 2020 m. pateikiama 2 lentelėje.

|  |  |  |  |  |
| --- | --- | --- | --- | --- |
| **Įstaigos gautos pajamos, Eur** | **2017 m.** | **2018 m.** | **2019** | **2020** |
| 2169 | 7489 | 7940 | 5216 |

*2 lentelė. Įstaigos gautos pajamos 2017 m., 2018 m., 2019 m. ir 2020 m.*

Didžiąją dalį pajamų 2020 m. Įstaiga gavo už parduotus suvenyrus ir teikiamas paslaugas, t. y. verslo informacijos sklaidos renginiai (seminarai, mokymai), individualių maršrutų sudarymas, gido paslaugos. Gautos pajamos buvo naudotos Įstaigos veiklai gerinti: reklamai, atributikai, paslaugoms apmokėti ir kt.

2017 m. Įstaigai suteiktas paramos gavėjo statusas. 2020 m. Lietuvos Respublikos gyventojai Įstaigai skyrė 78,59 Eur gyventojų pajamų mokesčio dalies. Įstaiga gavo piniginės paramos ir iš privačių bei juridinių asmenų savo iniciatyvoms įgyvendinti – 959,00 Eur ir 2631,88 Eur materialios paramos . Materiali parama – tai pamatas ir kolona skulptūrai. Iš viso gauta paramos už 3590,88 Eur.

**V SKYRIUS**

**ĮSIGYTAS IR PERLEISTAS ILGALAIKIS TURTAS**

Ilgalaikiam materialiajam turtui priskiriamas turtas, kurį ketinama naudoti ilgiau kaip metus ir kurio įsigijimo (pasigaminimo) savikaina yra ne mažesnė nei 500 Eur. Ilgalaikio materialiojo turto įsigijimo vertė nustatyta Įstaigos direktoriaus 2020 m. kovo 4 d. įsakymu Nr. V-4. Ilgalaikis materialusis turtas apskaitoje registruojamas įsigijimo (pasigaminimo) savikaina, balanse parodoma įsigijimo savikaina, atėmus sukauptą nusidėvėjimą. Nusidėvėjimas skaičiuojamas tiesiniu metodu. Taikomi ilgalaikio materialiojo ir nematerialiojo turto nusidėvėjimo normatyvai, patvirtini Lietuvos Respublikos Vyriausybės 2009 m. birželio 10 d. nutarimu Nr.564.

Raseinių rajono savivaldybės administracijos direktoriaus 2018 m. birželio 6 d. įsakymu Nr. A1-533 buvo nuspręsta suteikti Įstaigai Raseinių rajono savivaldybei priklausantį turtą, esantį Vytauto Didžiojo g. 17, Raseiniuose, negyvenamąsias patalpas administraciniame pastate naudoti panaudos pagrindais dešimčiai metų, iki 2028 m. Raseinių rajono savivaldybės administracijos direktoriaus 2018 m. birželio 4 d. įsakymu Nr. A1-524 buvo nuspręsta Įstaigai perduoti dešimčiai metų pagal panaudos sutartį Įstaigos veiklai vykdyti Raseinių rajono Savivaldybei nuosavybes teise priklausantį turtą: skaitmeninį fotoaparatą ir krepšį.

2020 m. gruodžio 31 d. duomenimis, Įstaiga turėjo įsigijusi nuosavo ilgalaikio turto už 13524,88 Eur, sukaupto nusidėvėjimo suma 9484,27 Eur. Likutinė vertė 2020 m. gruodžio 31 d. duomenimis - 4040,61 Eur.

**VI SKYRIUS**

**ĮSTAIGOS DARBUOTOJŲ SKAIČIUS**

Raseinių rajono savivaldybės tarybos 2017 m. vasario 23 d. sprendimo Nr. TS-53 „Dėl Raseinių rajono savivaldybės viešosios įstaigos Raseinių turizmo ir verslo informacijos centro „Atrask Raseinius“ įsteigimo, steigimo akto ir įstatų patvirtinimo“ 6 punkte nustatytas didžiausias leistinas Įstaigos pareigybių skaičius – 4. Raseinių rajono savivaldybės administracijos direktorius 2018 m. gegužės 22 d. įsakymu Nr. A1-467 „Dėl viešosios įstaigos Raseinių turizmo ir verslo informacijos centro „Atrask Raseinius“ pareigybių sąrašo ir valdymo struktūros patvirtinimo“ patvirtino didžiausią leistiną etatų skaičių – 3,25. Įstaigos pareigybių sąrašas ir etatų skaičius pateikiamas 3 lentelėje.

|  |  |  |
| --- | --- | --- |
| **Pareigybės pavadinimas** | **Pareigybių skaičius** | **Etatų skaičius** |
| Direktorius | 1 | 1 |
| Administratorius | 1 | 1 |
| Turizmo vadybininkas | 1 | 1 |
| Buhalteris | 1 | 0,25 |
| **Iš viso:** | **4** | **3,25** |

*3 lentelė. Įstaigos pareigybių ir etatų skaičius 2020 m.*

2020 m. sausio 1 d. Įstaigoje dirbo 4 darbuotojai (apdraustieji): direktorius, administratorius, turizmo vadybininkas, buhalteris. Toks Įstaigos darbuotojų skaičius išliko visus 2020 metus.

**VII SKYRIUS**

**ĮSTAIGOS 2020 M. VEIKLOS APŽVALGA**

Įstaigos veiklą galima suskirstyti į dvi pagrindines sritis: 1) veiklos, susijusios su turizmo informacijos teikimu ir skatinimu Raseinių rajone; 2) veiklos, susijusios su verslo informacijos teikimu ir verslumo skatinimu Raseinių rajone.

**Turizmo tendencijos Raseinių rajone 2020 m.**

Pastaraisiais metais Lietuvoje buvo fiksuojamas atvykstamojo ir vietinio turizmo augimas, tačiau visos tendencijos pasikeitė pasaulyje įsisiautėjus *koronaviruso* pandemijai, kuri neaplenkė ir Raseinių krašto. Visoje Lietuvoje drastiškai sumažėjo turistų skaičius. Keliautojų aktyvumas suintensyvėjo vasaros sezono metu, kuomet lietuviai keliavo po Lietuvą. Pastebėtina, jog turistai dažniau rinkosi savarankišką keliavimą po gamtoje esančias vietas (pvz. pavasarį ypač didelio susidomėjimo sulaukė Dubysos regioninio parko įrengtas pėsčiųjų takas „Maironio kelias padubysiu“). Nors 2020 m. keliautojai rečiau užsukdavo į turizmo informacijos centrą, palyginus su 2019 m., tačiau pastebima tendencija, kad turistai dažnai kreipdavosi informacijos apie lankytinas vietas el. paštu, telefonu. Paskelbus apie bendrą Raseinių ir Kėdainių rajonų savivaldybių projektą, skirtą nemokamai keliauti šių rajonų senjorams, Raseiniuose sulauktos 4 kėdainiškių ekskursijos. Pastebėtas ir *Baltijos šalių turizmo burbulo*[[2]](#footnote-2) efektas mūsų rajone, dauguma užsienio turistų atvykusių į mūsų kraštą buvo Baltijos šalių gyventojai.

Lietuviai šiemet dažniau keliavo šeimomis arba rinkosi žygiavimą/piligrimystę. Šeimomis itin noriai lankė muziejus, parkus, pažintinius takus. Nemažą turistų skaičių sudarė žygeiviai arba piligrimai, jie išskirtinai traukė į Šiluvą, ėjo pėsčiųjų turizmo trasomis, kurios driekiasi per Raseinių rajoną (Šv. Jokūbo kelias, Maironio kelias padubysiu, Jūkainių rekreacinis-pažintinis takas, pėsčiųjų-dviračių takas Raseiniai-Kalnujai ir kt.).

Turizmo sezoną Įstaiga 2020 m. pradėjo vėliau nei įprasta, birželio mėnesį renginiu „Ekskursijų savaitė“, kurios metu Raseinių miesto, rajono gyventojai ir miesto svečiai buvo supažindinti net tik su Raseinių miesto istorija, įdomiausiais objektais, bet ir sudalyvavo teminėje ekskursijoje „Raseinių modernizmas“. Renginio metu taip pat įvyko 2 žygiai po Kalnujų apylinkes ir Dubysos regioninį parką. Prisidėta prie (Interreg) Kauno regiono plėtros agentūros įgyvendinamo projekto „Miško maršrutų kūrimas Lietuvoje ir Latvijoje. Baltijos pajūrio pėsčiųjų maršruto plėtra Lietuvoje“ inspektavimo darbų.

2020 m. išleisti leidiniai: lankstinukai „Šv. Jokūbo kelias Raseinių rajone“, „Kalnujai“, „2020 m. renginių kalendorius“, foto albumas „Raseinių kraštas/ The Land of Raseiniai“, knyga „Raseinių krašto dvarai“, leidinys „Gyva piligrimystė: „Maršrutai į Šiluvą“; atnaujintos redakcijos informacinis leidinys „Šiluva“, atnaujintos redakcijos „Gidas po Raseinių kraštą“ lietuvių kalba, prisidėta prie Maldyno „Magnificat Šiluvos atlaidai“ išleidimo. Taip pat rengti nauji lankytinų vietų aprašymai, kurie skelbti Įstaigos internetinėje svetainėje **www.atraskraseinius.lt** (atnaujinta 2020 m.), kurioje dviejomis kalbomis lankytojams pateikta informacija apie Raseinių krašto lankomus objektus ir verslo aplinką. Administruojama Raseinių rajono savivaldybės informacija puslapyje **www.turizmas.lt.**

|  |  |  |  |  |
| --- | --- | --- | --- | --- |
| **Rodikliai** | **2017 m.** | **2018 m.** | **2019 m.** | **2020 m.** |
| **1. Suteikta informacija[[3]](#footnote-3)** | 560 | 2680 | 2591 | 1105 |
| **2. Lankytojų skaičius[[4]](#footnote-4)** | 1472 | 3627 | 3767 | 1558 |
| *2.1. Lankytojai iš Lietuvos* | 1163 | 3593 | 3592 | 1547 |
| *2.2. Lankytojai iš užsienio* | 64 | 34 | 175 | 11 |
| **3. Ekskursijos** | 31 | 32 | 53 | 32 |
| *3.1. Po Raseinių miestą* | 14 | 14 | 27 | 9 |
| *3.2. Po Raseinių rajoną* | 13 | 14 | 20 | 16 |
| *3.3. Po Lietuvą* | 4 | 4 | 6 | 7 |
| **4. Pėsčiųjų žygiai** | 2 | 2 | 3 | 2 |
| **5. Mokymai, seminarai, konferencijos** | 3 | 5 | 9 | 5 |
| **6. Parodos** | 2 | 4 | 5 | 1 |
| *6.1. Lietuvoje* | 1 | 2 | 3 | 1 |
| *6.2. Užsienyje* | 1 | 2 | 2 | 0 |
| **7. Kiti renginiai** | 4 | 8 | 5 | 5 |
| **8. Išleista leidinių/žemėlapių** | 4 | 4 | 4 | 8 |

*4 lentelė. 2017, 2018, 2019 ir 2020 m. Įstaigos veiklos rezultatai*[[5]](#footnote-5)

Kaip matoma iš 4 lentelėje pateiktų duomenų, 2020 m. palyginus su 2019 m. duomenimis, lankytojų skaičius, apsilankiusių Įstaigoje, drastiškai sumažėjo. Įstaiga pastebi, jog šį sumažėjimą lemia *koronaviruso* pandemija, anksčiausiai Lietuvoje paskelbtas karantino režimas rajone, vėliau visoje Lietuvos Respublikoje.

Per vasaros sezoną daugiausia sulaukta vietinių turistų. Raseinių rajone apsilankė ir keletas užsienio keliautojų iš Lenkijos, Didžiosios Britanijos, Latvijos, Estijos, Suomijos, Vokietijos respublikų.

Pastebėtina, kad Įstaiga nefiksuoja informacijos apie Šiluvoje apsilankiusius turistus. Pagal Raseinių krašto istorijos muziejaus (toliau – RKIM) informaciją (Šiluvoje dirba RKIM muziejininkė) 2020 metais Šiluvos Jono Pauliaus II piligrimų informacijos centre apsilankė 5740 lankytojų.

Raseinių rajone natūraliai susiformavo du maršrutai, kuriuos dažniausiai renkasi Raseinių rajono lankytojai. Pirmasis driekiasi palei Dubysos upę (Ariogala–Ugioniai–Betygala–Bernotai–Šiluva–Lyduvėnai–Raseiniai), antrasis Raseiniai–Dumšiškiai–Viduklė–Kanopėnai–Molavėnai–Nemakščiai. 2020 m. galima išskirti itin populiarius Raseinių rajono lankomus objektus: Šiluvos miestelį, pėsčiųjų-dviračių taką „Maironio kelias padubysiu“, Maironio tėviškę ir gimtinę, Raseinių krašto istorijos muziejų, Betygalos miestelį ir piliakalnius, Aštuonračio muziejų, Lietuvos partizanų memorialą Kryžkalnyje ir kt. Įstaiga 2020 m. suorganizavo 32 ekskursijas, iš jų 7 po Lietuvą ir Latviją, rajone surengė 2 pėsčiųjų žygius.

Įstaiga 2020 m. tęsė projektinę veiklą ir įgyvendino Kultūros paveldo departamento prie Kultūros ministerijos programos „Informacijos išteklių visuomenei plėtra, istorinės atminties, tradicijų, kultūros paveldo apsauga ir aktualizavimas“ projektą *„Raseinių krašto dvarai“ (parengimas spaudai ir leidyba).* Rugpjūčio mėn. Įstaigos darbuotojai, bendradarbiaujant su Raseinių rajono kūno kultūros ir sporto centru parengė paraišką projektui „Be Active Night 2020“ (finansavimas gautas, renginys atšauktas dėl pandemijos).

Įstaiga 2020 m. bendradarbiaudama su Raseinių rajono savivaldybės įstaigomis, surengė ir kitų renginių, kurie susilaukė didelio populiarumo („Raseiniškių protai 2020“, „Kinas po atviru dangumi“, fotografijų paroda „Stabtelėjimai. Nepriklausomybės kūrimas“, istorinė popietė „Raseiniai ir dominikonai“). Taip pat prisidėjo prie kitų renginių viešinimo („Išsitaškyk spalvom 2020 m., „Nemokama išvyka į „Laisvės kelią“, „Be Active Night Raseiniai“ ir kt.). Įstaiga aktyviai bendradarbiauja su Šiluvos piligrimų informacijos centru, Kauno piligrimų centru, Kauno regiono plėtros agentūra, Raseinių krašto istorijos muziejumi, Raseinių rajono savivaldybės visuomenės sveikatos biuru, Dubysos regioninio parko direkcija, Raseinių rajono kultūros centru, rajono seniūnijomis ir kaimo bendruomenėmis.

Įstaigos darbuotojai yra 4 Raseinių rajono savivaldybės sudarytų darbo grupių ir komisijų nariai: Nematerialaus kultūros paveldo vertybių sąvado sudarymo nuolatinės komisijos, darbo grupės informacijai Raseinių rajono savivaldybės lankytinų vietų ženklinimui parengti, nuolatinės darbo grupės Jono Pauliaus II piligrimų kelio projekto (kryžių kelio įrengimas) įgyvendinimui, Religinio turizmo skatinimo Šiluvoje darbo grupės. Įstaigos atstovai prisidėjo prie projekto „Jonavos, Kėdainių ir Raseinių rajonų savivaldybes jungiančių trasų ir turizmo maršrutų informacinės infrastruktūros plėtra“ įgyvendinimo, kuriant ir pildant informacinio terminalo Raseinių mieste turinį.

2020 m. Įstaiga sausio 24–26 d. dalyvavo tarptautinėje turizmo ir laisvalaikio parodoje „ADVENTUR“ Vilniuje. Parodoje pristatytas Raseinių rajonas, išskirtinai akcentuota Šiluvos šventovė.

2020 m. Ekonomikos ir inovacijų ministerija kartu su VšĮ „Keliauk Lietuvoje“ atsižvelgdami į Įstaigos ir Raseinių rajono savivaldybės parodytą lyderystę iniciavo diskusijas dėl religinio turizmo, kaip prioriteto, įtraukimo į teisės aktus, įvairias programas. Visus metus vyko aktyvios diskusijos, ne kartą lankytasi minėtoje ministerijoje, organizuoti pasitarimai. Įstaiga sėkmingai vykdė Religinio turizmo Šiluvoje skatinimo programą. Įgyvendintos šios priemonės: dalyvauta tarptautinėje turizmo parodoje; išleisti du informaciniai leidiniai; prisidėta prie Magnificant leidinio; nupirktos Gyvos piligrimystės maršrutams žymėti skirtos lentelės ir finansuotas leidinys „Gyva piligrimystė: „Maršrutai į Šiluvą“; nupirkta išorinė ir videoreklama; nupirkti informaciniai stendai; surengtas Lietuvos gidų suvažiavimas; dalyvauta projekte „Kiek kainuoja Lietuva?“.

2020 m. Įstaiga savo uždirbtomis ir rėmėjų lėšomis įgyvendino Marcelijaus Martinaičio įamžinimo projektą. Ant turizmo informacijos centro pastato sienos gegužę buvo nupieštas serbentas (autorė – Ieva Olimpija Voroneckytė), o rugsėjo 26 d. šalia pastatyta Augustino Kluodos bronzinė skulptūra „Kukutis“. Taip sukurtas naujas lankytinas objektas Raseinių mieste – „Kukučio skveras“.

Vadovaujantis Raseinių rajono savivaldybės administracijos direktoriaus 2020 m. rugsėjo 18 d. įsakymu Nr. A1-1002 „Dėl koronaviruso (covid-19) valdymo priemonių Raseinių r. savivaldybėje“ nuo rugsėjo 21 d. turizmo informacija pradėta teikti tik telefonu ir el. paštu. Turizmo sezonas oficialiai baigėsi spalio 9 d. vadovaujantis Lietuvos Respublikos Vyriausybės spalio 7 d. nutarimu Nr. 1069 „Dėl karantino Raseinių rajono savivaldybės teritorijoje paskelbimo“. Karantino režimas Raseinių rajono savivaldybės teritorijoje galiojo iki 2020 m. pabaigos.

**Verslumo skatinimas Raseinių rajone 2020 m.**

Įstaiga nuolatos bendrauja ir bendradarbiauja su Raseinių rajone veikiančiomis verslo įmonėmis. Įstaiga savo internetinėje svetainėje skelbia aktualią informaciją verslininkams, taip pat kitomis informacinėmis priemonėmis informuoja verslininkus apie įvairius projektus, iniciatyvas, renginius ir teikiamą paramą, organizuoja renginius (6 lentelė). 2020 m. Įstaiga teikė informaciją ir konsultavo smuklaus ir vidutinio verslo atstovus apie smulkaus ir vidutinio verslo rėmimo galimybes Raseinių rajone. Įstaigos darbuotojas yra Raseinių rajono savivaldybės smulkaus ir vidutinio verslo rėmimo lėšų skyrimo komisijos narys. 2020 m. verslo klausimais į Įstaigą kreipėsi ir gavo reikalingą informaciją 7 Raseinių krašto verslo įstaigos.

|  |  |  |  |
| --- | --- | --- | --- |
| **Renginio pavadinimas** | | **Data** | **Dalyvių skaičius** |
| 1. | „PVM atskaita“ | 01-08 | 40 |
| 2. | „Mokesčių naujienos 2020 m.“ | 02-13 | 27 |
| 3. | Vebinaras „Biudžeto planavimas. Kas? Kaip? Kodėl?“ | 06-16 | 18 |
| 4. | „Mokestinių nuostolių perkėlimo ypatumai, seminaras PMĮ naujovės nuo 2020 m.“ | 06-30 | 22 |
| 5. | Vebinaras „Kaip pradėti dalyvauti viešuosiuose pirkimuose ir juose laimėti?“ | 12-03 | 19 |

*5 lentelė. Įstaigos organizuoti renginiai verslo atstovams 2020 m.*

Siekiant užtikrinti informacijos sklaidą apie COVID-19 situaciją, aktyviai bendradarbiauta su Raseinių rajono savivaldybe. Rajono verslo atstovams nuolat buvo teikiama informacija apie galimas finansavimo priemones (nukentėjusiems nuo COVID-19), vyksiančius nuotolinius seminarus, susirinkimus su ministerijomis bei vietos valdžia. Taip pat apie vyksiančius finansavimo projektus dalintasi informacija Įstaigos soc. tinkluose ir svetainėje **www.atraskraseinius.lt.** Esant galimybei Įstaiga reklamavo vietos verslus (kaimo turizmo sodybas, restoranus, aktyvias pramogas teikiančias įmones) tokiuose TV projektuose kaip: „Kiek kainuoja Lietuva?“, „Maisto kelias“. Be to, Įstaiga kasmet deleguoja asmenį į Užimtumo tarnybą dalyvauti vietinių užimtumo iniciatyvų projektų atrankos ir priežiūros komisiją.

**VIII SKYRIUS**

**ĮVAIZDIS IR MATOMUMO DIDINIMAS**

Įstaiga aktyviai veikia socialiniuose tinkluose. Įsteigus Įstaigą buvo sukurta *Facebook* paskyra, metų pabaigoje sekėjų skaičius siekė 4114 (plg. 2019 m. pabaigoje – 2801). Įstaigos *Instagram* paskyra turi 874 sekėjus (plg. 2019 m. pabaigoje – 641). Nuolat atnaujinama informacija svetainėse **www.atraskraseinius.lt** ir [www.turizmas.lt](http://www.turizmas.lt). Apie Įstaigos vykdomas veiklas visuomenė buvo informuota socialiniuose tinkluose, savaitraštyje „Alio Raseiniai“, internetiniuose puslapiuose, portaluose **www.delfi.lt**, **www.15min.lt**, **www.lzinios.lt**, **www.regionunaujienos.lt**, **www.lrytas.lt,** **www.raseiniai.lt**, **www.manoraseiniai.lt**, **www.raseiniunaujienos.lt**, **www.raseiniai.online, www.kaunodiena.lt, www.welovelithuania.lt, www.lrt.lt** (7 lentelė). Taip pat įvairi informacija apie Raseinių rajone vykstančius renginius ir lankytinas vietas skelbta Kauno regiono radijuje TAU, Radijo stotyje „Radiocentras“, LRT laidose, TV3 laidoje „Maisto kelias“, Laisvės TV laidoje „Kiek kainuoja Lietuva“?

|  |  |
| --- | --- |
| **Veiksmas** | **Kiekis** |
| Pranešimai spaudai/Raseinių paminėjimas informaciniuose straipsniuose | 85 |
| *Facebook* įrašai | 300 |
| *Instagram* įrašai | 85 |
| Įrašai Įstaigos svetainėje | 49 |

*6 lentelė. Informacinių pranešimų skaičius 2020 m.*

**IX SKYRIUS**

**IŠVADOS IR PROGNOZĖS**

VšĮ „Atrask Raseinius“ 2020 m. dirbo sudėtingomis *koronaviruso* sąlygomis, stengėsi įgyvendinti užsibrėžtus tikslus, reprezentuodama Raseinių rajoną, jame esančias lankytinas vietas, publikuodama leidinius, dalyvaudama parodose, projektinėje veikloje, bendradarbiaudama su kitomis Raseinių rajono, Lietuvos bei užsienio įstaigomis.

Stipriausia Įstaigos pusė yra ekskursijų, pėsčiųjų žygių organizavimas ir vedimas. Įstaiga gali pasiūlyti nemažai ekskursijų maršrutų, tarpininkauti organizuojant išvykas, ekskursijas, edukacijas ir kt. Įstaigos darbuotojai išskirtinai stengiasi populiarinant Šiluvos šventovę. Suprasdami šios vietos potencialą ir išskirtinumą Įstaigos darbuotojai deda pastangas, jog Šiluva būtų kuo plačiau žinoma Lietuvoje ir užsienyje. Organizuotos ekskursijos, informaciniai turai, konferencija, Šiluva pristatoma tarptautinėse parodose. Įstaigos siekis, kad Šiluva įsitvirtintų kaip religinio turizmo ir piligrimystės centras Lietuvoje ir Europoje. 2021 m. toliau kryptingai bus dirbama šiuo aspektu.

Stebint 2020 m. vasaros sezoną *koronaviruso kontekste* galime daryti išvadą, kad Lietuvoje vietinis turizmas itin populiarus. Nepaisant pandemijos Įstaiga suorganizavo nemažai ekskursijų. Tikimės, kad 2021 m. ir ekskursijų po rajoną tik daugės ir grįšime į prieš pandeminį lygį. Kaip ir kasmet, 2021 m. turizmo sezono metu Įstaiga susidurs su žmogiškųjų išteklių trūkumu. Lietuvos Respublikos institucijos, atsakingos už turizmo plėtrą, vis dažniau diskutuoja apie muziejų, turizmo informacijos centrų ir kitų turizmo sektoriaus įstaigų darbo laiką savaitgaliais, todėl Įstaiga 2021 m. stengsis išpildyti šį reikalavimą dirbant šeštadieniais.

Pastebėtina, kad vis daugiau lankytinų objektų Raseinių rajone yra atnaujinama ir/arba sukuriami nauji. Įstaigos darbuotojai prisideda prie rajono lankytinų vietų informacinių stendų atnaujinimo, inicijuoja lankytinų vietų tvarkymą. 2020 m. Įstaiga su vietos bendruomene ir seniūnija įrengė naują informacinį – 3D stendą Kalnujų miestelyje, Raseinių mieste įrengtas Kukučio skveras. Panašias iniciatyvas planuojame ir 2021 m. (1830-31 m. sukilimo įamžinimas, J. Nekrošiaus įamžinimas Betygaloje). Išskirtinis įvykis rajone – Lietuvos partizanų memorialo atidarymas Kryžkalnyje. Naujai atsiradę ir atnaujinti lankytini objektai sąlygos didesnius turistų srautus ir darbų apimtis Įstaigoje.

Įstaiga kryptingai dirba ir verslo informacijos srityje, informuoja verslininkus apie smulkaus ir vidutinio verslo rėmimo galimybes, organizuoja nemokamus kvalifikacijos kėlimo renginius ir kt. Daugiausia pajamų Įstaiga uždirba iš verslo informavimo renginių. Pastebima, kad verslo atstovams šie renginiai itin aktualūs. 2020 m. Įstaiga rūpinosi informacijos sklaida nuo *koronaviruso* nukentėjusiam verslui, informavo apie Lietuvos Respublikos institucijų teikiamą paramą verslui. Įstaiga 2021 m. planuoja grįžti į prieš pandeminį lygį verslo informavimo renginių pasiūloje ir padėti verslo įstaigoms populiarinti savo veiklą, įsitvirtinti vietinėje rinkoje. Šių metų vienas ambicingiausių įstaigos tikslų (kiek bus įmanoma pagal įstaigos kompetenciją), tarpininkauti tarp verslininkų ir valdžios institucijų tikslinant Šiluvos miestelio bendrąjį planą, kad būtų išgirsti verslo atstovų lūkesčiai ir sudarytos sąlygos Šiluvoje investavimui.

Minėti įvykiai, turizmo sektoriaus stagnacija *koronaviruso* metu ir numatomas atsigavimas po pandemijos, ypač turizmo sezonu, numatomas įvairių iniciatyvų įgyvendinimas Įstaigos darbuotojams bus iššūkis.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Iki 2020 m. vasario 20 d. galiojo 2017 m. gegužės 25 d. Raseinių rajono savivaldybės tarybos sprendimas Nr. TS-221 „Dėl viešosios įstaigos Raseinių turizmo ir verslo informacijos centro „Atrask Raseinius“ teikiamų paslaugų kainų patvirtinimo“. [↑](#footnote-ref-1)
2. <https://www.vz.lt/paslaugos/2020/09/02/latvija-isimciu-lietuviams-nebedarys-baltijos-saliu-kelioniu-burbulas-baigsis-si-penktadieni> [↑](#footnote-ref-2)
3. Skaičius pateikiamas susumavus aptarnautų gyvai, el. paštu ir telefonu lankytojų skaičių. [↑](#footnote-ref-3)
4. Skaičius pateikiamas susumavus lankytojų, kuriems buvo suteikta informacija apsilankius Įstaigoje ir Įstaigos organizuojamuose ekskursijose dalyvaujančių žmonių skaičių. [↑](#footnote-ref-4)
5. Pastebėtina, kad Įstaiga 2017 m. dirbo tik 9 mėn. (nuo darbuotojų darbo pradžios balandžio 5 d. iki gruodžio 31 d.). [↑](#footnote-ref-5)